КОМИ РЕСПУБЛИКАСА ПРАВИТЕЛЬСТВОЛÖН ШУÖМ

**Коми Республика мутасын «Шойччан лунся ярмангаяслысь»**

**удж котыртан пöрадок вынсьöдöм йылысь**

«Торйöн вузасян рынокъяс йылысь да Россия Федерацияса удж кодексö вежсьöмъяс пыртöм йылысь», «Россия Федерацияын государствосянь удж ладмöдан подувъяс йылысь» федеральнöй оланпасъяс, «Коми Республика мутасын торйöн вузасян рынокъяс котыртöмкöд йитчöм йитöдъяс ладмöдан öткымын юалöм йылысь» да «Коми Республикаын вузасьöм государствосянь ладмöдöм юкöнын öткымын юалöм йылысь» Коми Республикаса оланпасъяс збыльмöдöм могысь Коми Республикаса Правительство шуис:

1. Вынсьöдны Коми Республика мутасын «Шойччан лунся ярмангаяслысь» удж котыртан пöрадок содтöдын индöм серти.

2. Коми Республикаса олöмö пöртысь власьт органъяслы, Коми Республикаын меставывса асвеськöдлан органъяслы – «Шойччан лунся ярмангаяс» котыртысьяслы (водзö – ярманга) могмöдны ярмангалысь удж да сiйöс нуöдан пöрадок серти.

3. Коми Республикаса ветеринарнöй дöзьöр службалы сылы сетöм уджмогъяс серти:

видзöдны ярманга вылын прöдукция, сырьё да сёян-юан видзöм да вузалöм дырйи ветеринарнöй правилöясö кутчысьöм бöрся;

котыртны урчитöм ногöн сёян-юан сырьё да скöтысь вöчöм сёян-юан кузя, абу прöмышленнöя вöчöм быдмöг прöдукция кузя, мый кутасны вузавны ярманга вылын, ветеринарно-санитарнöй экспертиза.

4. Вöзйыны Коми Республикаын пытшкöс делöяс министерстволы:

видзöдны ярмангаын участвуйтысьяслöн автотранспортöн ярманга нуöдан местаö воöдчöм да петöм бöрся;

видзöдны ярманга нуöдiгöн общественнöй пöрадок да общественнöй безопасносьт бöрся.

5. Тайö шуöмсö олöмö пöртöм бöрся видзöдны Коми Республикаса Юралысьöс вежысь И.А.Поздеевлы.

Коми Республикаса Юралысь В.Гайзер

Сыктывкар

2010 вося моз тöлысь 31 лун

286 №

ВЫНСЬÖДÖМА

Коми Республикаса Правительстволöн

2010 во моз тöлысь 31 лунся 286 №-а шуöмöн

(содтöд)

Коми Республика мутасын

«Шойччан лунся ярмангаяслысь» удж котыртан

**ПÖРАДОК**

1. Тайö Пöрадокыс урчитö Коми Республика мутасын «Шойччан лунся ярмангаяс» удж котыртöм дорö öтувъя корöмъяс (водзö – Пöрадок) да оз инмы региональнöй, регионъяскостса, районнöй ярмангаяс (выставка-ярмангаяс, конкурс-ярмангаяс, ярманга-вузасьöмъяс) котыртöм да нуöдöм вылö.

2. «Шойччан лунся ярманга» (водзö – ярманга) котыртсьö Коми Республикаын видз-му овмöс вузöс вöчысьяслы отсалöм, ньöбасян рынок видз-му овмöс прöдукцияöн могмöдöм могысь, ньöбасян спрос туялöм, видз-му овмöс прöдукция, сырьё да сёян-юан ньöбысьяслы медбур условиеяс котыртöм могысь, сы вöсна мый нуöдны сiйöс котыртöма шойччан лунъясö.

3. Ярмангасö котыртöма торйöн вузасян рынокъясысь бокын Коми Республикаса олöмö пöртысь власьт органъясöн либö Коми Республикаын меставывса асвеськöдлан органъясöн индöм ярманга нуöдöм вылö торъя плöщадкаясын да недырся кад вылö.

4. Коми Республикаса олöмö пöртысь власьт органöн ярманга котыртöм кузя уполномочитöм органöн лоö Коми Республикаса видз-му овмöс да сёян-юан министерство (водзö – ярманга котыртысь).

5. Ярманга заводитöм вылö артыштöм кадöдз тöлысь водзвыв ярманга котыртысь лöсьöдö да ярманга заводитан артыштöм кадöдз 15 лунысь оз сёрджык вынсьöдö ярманга котыртöм кузя да сэнi вузасьöм кузя мероприятие план (сы лыдын ярманга нуöдан места да кад), а сiдзжö урчитö ярмангалысь уджаланног, ярманга котыртан пöрадок, ярманга вылын вузасян местаяс сетан пöрадок.

6. Ярманга котыртысь юöртö йöзöс юöртан средствоясын да йöзöдö аслас сайтын «Öтуввез» информационно-телекоммуникационнöй сетьын ярманга котыртöм да сэнi тöварöн вузасьöм кузя мероприятие план йылысь юöр ярманга нуöдны заводитан кадöдз дас нёль лун водзвыв.

7. Ярманга вылын вузасян местаяс сетсьöны Коми Республикаса видз-му овмöс прöдукция, сырьё да сёян-юан вöчысьяслы: юридическöй кывкутысьяслы, ас вылö уджалысьяслы, а сiдзжö гражданалы (сы лыдын гражданалы, кодъяс нуöдöны крестьянин (фермер) овмöс, аспом овмöс либö кодъяс вöдитöны сад, град выв пуктас, видзöны скöт) (водзö – участвуйтысьяс).

8. Ярманга котыртысь индö удж котыртöм вöсна кывкутысь мортöс. Кывкутысь морт:

сетö вузасян объект вылö уведомление;

индö ярмангаын участвуйтысьясöс вузасян места схема серти;

сетö консультация да юöр ярмангаын участвуйтысьяслы да ярмангаын ньöбасьысьяслы.

9. Ярманга вылын вузасян местаяс сетсьöны шыöдчöм подув вылын, мый сетöма ярманга котыртысьлы ярманга нуöдны заводитчан кадöдз сизим лунысь абу сёрджык.

Шыöдчöм сетiгöн участвуйтысьяслы колö сетны ярманга котыртысьлы ас йылысь татшöм юöр:

1) юридическöй кывкутысьяс, ас вылö уджалысьяс, крестьянин (фермер) овмöсъяс:

Юридическöй кывкутысьяслöн (ас вылö уджалысьяслöн) öтувъя государственнöй реестрысь выписка копияяс оригиналъяссö петкöдлöмöн, кор копияяссö абу эскöдöма нотариальнöя;

2) граждана, кодъяс нуöдöны аспом овмöс либö вöдитöны сад, град выв пуктас, видзöны скöт:

документ копияяс, кутшöмъяс эскöдöны аспом овмöс нуöдöм (сад, град выв пуктас вöдитöм) вылö му участок сетöмсö да (либö) ньöбöмсö, оригиналъяссö петкöдлöмöн, кор копияяссö абу эскöдöма нотариальнöя.

10. Ярманга котыртысь видлалö воöм шыöдчöмъяссö вит лунöн, шыöдчöм воан лунсянь лыддьöмöн, дасьтö, вынсьöдö вузасян местаяслысь схема корöмъясö кутчысьöмöн, мый урчитöма государственнöй стандартъясöн, санитарнöй, ветеринарнö­й, пöжарысь видзчысян правилöясöн, примитö вузасян объект вылö уведомление сетöм йылысь решение да сетö сiйöс ярмангаын участвуйтысьлы.

11. Вузасян местаяс участвуйтысьяслы сетсьöны вузасян объект вылö уведомление вылö подуласьöмöн ярманга вылын вузасян местаяслöн схема серти ярманга мунан лунö.

12. Ярманга нуöдöм вылö плöщадка колö оборудуйтны ёг чукöртöм вылö контейнерöн, сiйöс колö видзны санитарно-техническöй боксянь колана ногöн ярманга нуöдан кадколаст чöж, колö оформитны вывеска (штендерöн либö мукöд сикас ортсы рекламаöн), кытчö гижöны ярманга котыртысь йылысь юöр, юöртан стенд, кöнi петкöдлöма ярманга вылын вузасян местаяслысь схема, тайö Пöрадоксö, морт йылысь, кодi кывкутö ярмангалöн удж вöсна, врачлöн локтöдз медводдза отсöг сетан аптечкалöн места йылысь юöр, ярманга котыртысьöн вынсьöдöм пöрадок серти.

13. Ярманга вылын вузасян местаяслöн схема серти сетöм вузасян местаясын участник индö вузасян объектъяс – чукöртны да разьны позяна каркасöн нюжöдана тент сяма палаткаяс, торъя автомашинаяс (автомагазинъяс, автолавкаяс, автоцистернаяс).

14. Вузасян местаяслы, налöн вузасян да технологическöй оборудованиелы колö лöсявны санитарнöй, пöжарысь видзчысян, экологическöй да мукöд нормалы да правилöлы, мый урчитöма вузасьöм вылö законодательствоöн, да могмöдны вузасьöм котыртöм вылö колана условиеясöн, ньöбасьысьяслы вузасян местаясöдз восьса туй да воöдзчыны позянлун.

15. Ярманга вылын вузасян местаö участниклы колö öшöдны:

вывеска (юöртан табличка) ярмангаын участвуйтысьлысь нимсö да прöдукция вöчан местасö индöмöн;

«ньöбасьысьлысь пельöс», кöнi:

1) юридическöй кывкутысьяслы (ас вылö уджалысьяслы):

юридическöй кывкутысьöс (ас вылö уджалысьöс) вот учётö сувтöдöм йылысь эскöдангижöд копия;

юридическöй кывкутысьöс (ас вылö уджалысьöс) регистрируйтöм йылысь эскöдангижöд копия;

2) гражданалы (сы лыдын гражданалы, кодъяс нуöдöны крестьянин (фермер) овмöс, аспом овмöс либö кодъяс вöдитöны сад, град выв пуктас, видзöны скöт):

аспом овмöс учёт йылысь овмöс нуöдысь небöгысь выписка либö сад вöдитан котырлöн справка.

Ярмангаын участвуйтысь могмöдö вузасян местасö лöсялана метрологическöй правилöяс серти да мерайтан приборъяслöн нормаяс серти, сэтшöм случай дырйи, кор вузасьны колö мерайтан средствояс отсöгöн (веситчан, гира, мерайтан дозъяс).

16. Ярманга вылын вузасьöны, кор участвуйтысьяслöн да торйöн вузасьöм вылö наöн босьтöм торъя йöзлöн эмöсь (водзö – вузасьысь):

1) документъяс, кутшöмъяс эскöдöны прöдукциялысь качествосö да безопасносьтсö, сы лыдын сёян-юан прöдукциялöн качество да безопасносьт эскöданпасъяс, лöсялöм йылысь сертификатъяс либö декларацияяс;

2) скöт прöдукция вылö Россия Федерацияса государственнöй ветеринарнöй службалöн кывкöртöдъяс;

3) скöт прöдукция вылö ветеринарнöй эскöдангижöдъяс.

17. Ярманга вылын вузасьысьяслы колö, мед вöлiны

1) найöс эскöдысь документъяс;

2) урчитöм образеца аслас медицинскöй книжка, кытчö гижöма медицинскöя туялан да лабораторнöя туялан помшуöмъяс, вуджан висьöмъяс йылысь юöр, профессиональнöй гигиеническöй дасьлун да аттестация йылысь пас;

3) мукöд документ, мый артыштöма вузасьöм вылö законодательствоöн, кутшöмъяс видзсьöны вузасьысь дорын ярмангалöн став уджалан кад чöж да сетсьöны корöм бöрын дзик пыр кывкутысь мортлы да государственнöй власьт мукöд уполномочитöм органлы;

4) торъя паськöм;

5) колана мында упакуйтан материал да прöдукция упакуйтöм да вузалöм вылö доз-кышöд.

18. Вузасьысьлы колö индыны ярманга вылын вузалан тöварлысь донъяс.

19. Ярманга вылын тöвар вузавны да видзны колö Россия Федерацияса нормативнöй правовöй актъясöн урчитöм корöмъяс серти.

20. Гражданалы, сы лыдын налы, кодъяс нуöдöны крестьянин (фермер) овмöс, аспом овмöс либö кодъяс вöдитöны сад, град выв пуктас, колö гижны вотöс да град выв пуктас прöдукция сорт йылысь да быдтан (вöчан) места йылысь юöр.

21. Ярманга помасьöм бöрын ярмангаын участвуйтысь разьö вузасян объектъяссö, прöстмöдö плöщадкасö да сöстöммöдö.

Вуджöдiс Кузнецова Н.А., 7 946 пас.